Sidboarisch werscht in Nord-, Ost- und Sidtiaroi, Kärntn, in Toaen vo da Staiermork (vuroim in da Weststaiermork) und in de daitschn Sprouchinsln in Karnien gredt, friara aa in da Gottschee, Zarz und in a poar ondare Sprouchinsln in da Krain und da Unterstaiermork. Fost d' gonz Staiermork, d' Soizburger Oipmgai und's Tiaroier Unterlond ghern zan Iwergongsgebiat zwischn Mittl- und Sidboarisch. Aa 's Zarzarische und's Gottscheearische sand sidboarisch gwen.